Nastajanje, obdelava in čezmejne pošiljke nevarnih odpadkov in drugih odpadkov v državah članicah Evropske unije, 2010−2012

KAZALO

1. Uvod

2. Poročanje držav članic

3. Nastajanje nevarnih odpadkov

4. Pošiljke odpadkov iz držav članic

5. Pošiljke odpadkov v države članice

6. Nezakonite pošiljke, inšpekcijski pregledi in izvršilni ukrepi

7. Splošne ugotovitve

8. Nadaljnji ukrepi





Razvoj dogodkov v zvezi z nastajanjem nevarnih in drugih odpadkov, njihovo obdelavo ter njihovim pošiljanjem v državah članicah EU, 2010–2012

1.Uvod

Prehod nevarnih odpadkov prek meja in njihovo odstranjevanje sta urejena z Baselsko konvencijoz dne 22. marca 1989, katere pogodbenica je Evropska unija (EU). Splošni cilj Konvencije je zaščititi zdravje ljudi in okolje pred škodljivimi učinki nevarnih odpadkov.

EU je skupaj z državami Evropskega združenja za prosto trgovino (EFTA), Organizacijo za gospodarsko sodelovanje in razvoj (OECD) in drugimi tretjimi državami, ki so pogodbenice Baselske konvencije, vzpostavila sistem za nadzor in kontrolo pošiljk odpadkov znotraj svojih meja. Konvencija je v pravo Unije prenesena z Uredbo (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (v nadaljnjem besedilu: Uredba). Uredba, ki se v državah članicah neposredno uporablja, je bila leta 2014 spremenjena z Uredbo (EU) št. 660/2014.

Države članice Sekretariatu Baselske konvencije vsako koledarsko leto za preteklo koledarsko leto predložijo poročilo o zakonskih določbah, izvajanju in okoljevarstvenih ukrepih. Poročilo se skupaj z dodatnimi informacijami v obliki izpolnjenega vprašalnika o izvajanju pošlje tudi Komisiji. Komisija v skladu s členom 51(4) Uredbe na podlagi izpolnjenih vprašalnikov, ki jih predložijo države članice, vsaka tri leta pripravi poročilo o izvajanju Uredbe. V tem primeru so morale države članice informacije za obdobje 2010–2012 Eurostatu poslati najpozneje do 18. junija 2014.

To je četrto poročilo o izvajanju in zajema obdobje 2010–2012. Tretje poročilo, ki zajema obdobje 2007–2009, je bilo objavljeno avgusta 2012. Podrobne informacije, pridobljene na podlagi poročanja držav članic Baselski konvenciji za obdobje 2010–2012, so na voljo v oddelkih A in B delovnega dokumenta, ki je priložen temu poročilu. Poleg tega so v oddelku E delovnega dokumenta navedeni odgovori držav članic na vprašalnik o izvajanju za obdobje 2010–2012. Kvantitativni in drugi podatki o nastajanju odpadkov, njihovi obdelavi in njihovem pošiljanju so povzeti v preglednicah in prikazih v oddelku A delovnega dokumenta. Najpomembnejše opredelitve so navedene v Dodatku A.1.0 k delovnemu dokumentu.

To poročilo o izvajanju vsebuje tudi primerjavo med odgovori, ki jih je 27 držav članic predložilo za obdobje 2010–2012, in odgovori za obdobje 2007–2009. Nekateri podatki za obdobje 2007–2009, navedeni v tem poročilu, se razlikujejo od tistih, navedenih v poročilu za obdobje 2007-2009, saj so se v tem poročilu upoštevali odgovori, ki so jih države članice predložile v vmesnem času.

V Baselski konvenciji se izraza „uvoz“ in „izvoz“ uporabljata za vsako pošiljko v državo pogodbenico konvencije ali iz nje. Ta izraza se v skladu s pravom EU uporabljata samo za pošiljke v Evropsko unijo kot celoto ali iz nje. Vendar bi bilo treba ta izraza, ki se v tem dokumentu pojavljata v narekovajih, razumeti v takem smislu, kot se uporabljata v Baselski konvenciji, tj. da zajemata tako zunanje pošiljke kot pošiljke znotraj EU med državami članicami.